Organismo

**Organismo** of un **ser bibo** ta un entidad material cu ta sobrevivi y sostene su mes a base di procesonan biologico, manera metabolismo. Ehempelnan di organismo ta animal, mata, beskem, of bacteria.  

Organismonan ta consisti di un of mas cel. Bacteria ta *unicelular*, mientras cu mayoria di mata y animal ta multicelular. Tur cel bibo ta contene material genetico cu ta determina con un organismo ta desaroya y funciona. Organismonan ta wordo clasifica den gruponan taxonomico, manera especie y genero, basa riba similaridadnan genetico of fisico. 

Den e ciencianan natural, e termino *organismo* ta referi principalmente na funcionamento di bida. Un organismo ta wordo considera como un sistema di reaccionnan kimico y procesonan fisico. Biologonan ta studia cosnan bibo na varios nivel, incluyendo nan structura (morfologia), funcion (fisiologia), desaroyo, evolucion, y interaccion cu nan medio ambiente (ecologia). 

Mas o menos 1.7 miyon especie di organismo a wordo describi, pero cientificonan ta sospecha cu tin miyones di especie desconoci. Den evolucion, organismonan a desaroya y diversifica. Mas cu 99% di tur especie, cu a yega di ta na bida, awor ta extinto. Cientificonan ta uza varios organismo-model pa investiga principionan biologico fundamental.

## Definicion
Un organismo por wordo defini como "un sistema habri di materia organico cu ta forma un totalidad mas o menos stabiel y ta expone e propiedadnan di bida." Formanan di bida ta wordo sosteni pa procesonan y funcionnan biologico, manera metabolismo, reproduccion, y regulacion fisiologico. Nan structura, funcionamento y desaroyo ta determina pa informacion genetico (DNA), hereda for di e mayor. Formanan di bida na Tera a surgi y evoluciona durante biyones di aña. E forma cu organismonan ta adapta na nan ambiente durante generacionnan ta wordo splica pa e teoria di evolucion.

No tin un definicion universal di e concepto di organismo. Aunke un gran cantidad di definicion a wordo proponi, no tin un consenso cientifico. Algun investigado asta ta duda cu biologia mester di un definicion estricto. Debi cu e frontera entre materia bibo y no-bibo ta gradual, biologonan tipicamente ta enfoka riba criterionan cu ta describi kico un organismo ta haci y con e ta tene su mes na bida.

Organismo ta funciona como sistema termodinamico. Nan ta intercambia energia y materia cu nan ambiente pa sobrevivi. Un cel bibo of organismo multicelular ta forma un sistema *ordena* denter di un sistema menos ordena, loke ta nifica cu *[[entropia]]* local ta abou. Pa mantene nan estado bibo, organismonan mester absorba energia for di nan ambiente y comberti esaki a base di metabolismo.

## Limitacion

### Estado di virus

Virus generalmente no ta wordo considera como organismo, debi cu nan ta falta algun funcion esencial di bida independiente. En particular, nan no por reproduci independientemente y ta completamente dependiente di celnan anfitrion pa esaki. Microbiologo, André Michael Lwoff, a declara den su discurso pa Premio Nobel: "Un organismo ta consisti di cel". Como cu virus no ta contene cel, nan a wordo mira pa hopi tempo como nada mas cu material genetico los cu e propiedadnan kimico pa replica den celnan.

Na 2000, e *International Committee on Taxonomy of Viruses* (ICTV) a oficialisa e punto di bista aki door di declara cu virus no ta un organismo. Desde e declaracion, e posicion aki a wordo desafia pa hopi virologo y rechasa pa algun. E descubrimento di fenomenonan viral nobo, manera e mimivirus un genero di reus virusnan, virusnan chikito cu ta infecta virusnan mas grandi, y virsunan cu DNA casi mesun rico cu algun bacteria, ta sugeri cu e distincion entre virus y organismo por ta menos cla cu loke tabata pensa anteriormente.

### Especie como organismo
E distincion entre e concepto di organismo y especie no ta semper cla. Esaki ta conta, por ehempel, pa organismonan cu ta reproduci asexual pa medio di splitmento, cu e componentenan individual despues ta sigui biba independientemente. 

E filosofo Mericano, David Hull, a argumenta cu algun entidad cu ta wordo describi como especie mester wordo considera como organismo. Hull no tabata kier aboli e concepto di especie (of taxon), pero pa revisa e relacion entre organismo y especie. HUntu cu biologo, Michael Ghiselin, el a propone cu un especie no ta un coleccion di organismo, sino mas bien un organismo di un orden mas halto. E relacion entre un organismo y su especie, nan ta argumenta, cu un especie no ta un simpel coleccion di individuonan, sino mas bien un totalidad. Den otro palabra, un especie ta mas manera un pal'i mata, den cua e cblachinan individual (organismonan) ta parti di e organismo mas grandi (especie).

### Colonianan similar na organismo

E filosofo, Jack A. Wilson, ta analisa algun limitacionnan pa demonstra cu e concepto di organismo no ta skerpi defini. Den su bista, por ehempel, spons ta situa den e zona di frontera entre colonia definitivo y organismonan (of superorganismo).

### Organismo sintetico
Cientificonan y bioingenieronan ta experimenta cu varios tipo di organismo sintetico; esta: 

* *Chimera* – organismo ta componi for di celnan di dos of mas especie.
* *Cyborg* – organismo mehora cu componentenan electromecanico 
* Robot hibrido (abrevia: *hybrot*) –  hibridonan cu ta integra tanto elementonan electronico como biologico.

Organismonan natural ta desaroya a base di evolucion biologico, un proceso caminda e informacion genetico ta orkesta un serie di interaccion kompleho, formando gradualmente structuranan cada bes mas sofistica. E existencia di chimaera y hibridonan ta sugeri cu e mecanismonan di desaroyo ta masha adaptabel, capas pa funciona as bou di condicionnan significantemente altera na nivelnan molecular, celular, y di organismo.

Organismonan sintetico ya ta tuma formanan diversifica, y esaki lo aumenta. Loke nan tur tin en comun ta un proposito incorpora, yudando nan ahusta y coregi nan mes pa completa nan tareanan. Esaki ta similar na con sernan bibo ta mustra inteligencia, segun cu nan ta responde y adapta na nan ambiente.